Гъуэгухэр зэрагъэзэхуэж
«Шынагъуэншэ икIи фIагъ зиIэ автомобиль гъуэгухэр» лъэпкъ проектым ипкъ иткIэ Къэбэрдей-Балъкъэрым 2020 гъэм щаубзыхуа лэжьыгъэхэр зэфIагъэкIащ.
ЩIыналъэ мыхьэнэ зиIэ гъуэгу километри 103-рэ зэрагъэпэщыжащ. Нэгъабэ яхузэфIэкIам ар процент 46-кIэ щIегъур.
Километр 90 къызэщIэзыубыдэ лэжьыгъэхэр щIыпIэ 18-м щекIуэкIащ. Гъуэгум телъхэр, бордюрхэр, псы щIэжыпIэхэр, къэувыIэпIэхэр щIэуэ щызэрахъуэкIар жылэхэр зэпызыщIэ гъуэгухэм я закъуэкъым, атIэ муниципалитетхэм я уэрам нэхъыщхьэри ирагъэфIэкIуащ. ГъуэгущIэхэм я фIагъыр зэхащIащ Щхьэлыкъуэ, Куба, Псынэдахэ, Къэщкъэтау, Урыху, Дей, Алътуд, Кыщпэк, ЛашкIутIа, Сэрмакъ, Псынабэ, Шэджэм, Дзэлыкъуэкъуажэ, Псыгуэнсу дэсхэм.
ЩIыналъэ гъуэгухэм я километр 13 щIыпIищым щызэрагъэзэхуэжащ. Абыхэм хеубыдэ альпинист лагерым хуэзышэ Бабугент — Безенги Iыхьэри. МывэкIэщхъым и пIэкIэ а щIыпIэм асфальтрэ бетонрэ зэхэлъу тралъхьащ.
Лъэпкъ проектхэр щагъэзащIэм гулъытэ хэха хуащIащ гъуэгухэм я шынагъуэншагъэм. Къапщтэмэ, щIыналъэ мыхьэнэ зиIэ щIыпIэу километр 22-рэ къагъэнэхуащ, километри 7-м къызэрахухьахэр щызэрахъуэкIащ, лъэс зэпрыкIыпIэхэм светофор 50 щагъэуващ.
Къаудыгъу Заур.
